לאחר ה-3:1 לאוסטריה שככל הנראה סתם את הגולל על סיכויי ההעפלה ליורו דרך המוקדמות, נבחרת ישראל המשיכה הערב (שלישי) עם 1:3 על הנבחרת החלשה בבית, לטביה, במסגרת המחזור השמיני של הקמפיין. החבורה של אנדי הרצוג עם 11 נקודות, אך מדורגת רק במקום החמישי בבית עקב התוצאות במפגשים הישירים מול אלה שתופסות את המקום השלישי והרביעי, צפון מקדוניה וסלובניה בהתאמה. ערן זהבי כבש והגיע ל-11 שערים בקמפיין, כאשר מונאס דאבור הוסיף צמד לחבורה הישראלית שגם במשחק מול יריבה נחותה בהרבה, לא הצליחה לשמור על שער נקי.
המאמן אנדי הרצוג אמר בסיום: "היה חשוב שלקחנו שלוש נקודות, אני מרוצה מאוד מהמחצית הראשונה, במחצית השנייה בגלל הקצב הגבוה ב-45 הדקות הראשונות לא הצלחנו לשמור על הקצב, אבל עדיין הגענו להזדמנויות. היינו צריכים את זה בשביל הביטחון שלנו. עילאי אלמקייס? יש לו הרבה ביטחון וטכניקה נהדרת. יש לו עתיד ורוד לפניו, הוא יודע איך לעבוד קשה וזה מה שאני רוצה לראות מכולם. קריאות העידוד מהקהל? אני רואה שלפעמים אנחנו עושים טעויות וזה ברור, אבל יש לנו משחק נוסף ואחרי זה נראה. אני יודע שהסיכויים שלנו להעפיל קטנים, מהפלייאוף יש לנו סיכוי טוב וחייבים להמשיך בקצב הזה. אפשר לנצח, לפעמים אנחנו מסתבכים אבל זה חלק מהחיים".
על היכולת היום, אמר המאמן: "אני יכול לחייך היום, ההופעה שלנו הייתה ממש טובה בעיקר במחצית הראשונה ועם קצב יותר גבוה וחיבורים טובים יותר בין ההתקפות היינו יכולים לסיים את המשחק בתוצאה גבוהה יותר. אתמול תרגלתי באימון את מנור ופתאום הייתי צריך לשנות את התוכניות והבחירה הראשונה שלי הייתה דיא סבע, שסיפק הופעה מצוינת מבחינתו. זה לא פשוט לעשות שינויים של הרגע האחרון בהרכב, אתמול תכננתי דברים והיום ביום המשחק כבר הייתי צריך לשנות הכול. אני לא יודע מה שונה מפעמים קודמות אבל אני מאוד ישיר עם הנבחרת שלי, אני יודע שהיו ציפיות מאיתנו לסיים במיקום גבוה יותר, אני תמיד תומך בשחקנים שלי ואני באמת שמח לעבוד עם החבורה הזאת. השוער של לטביה סיפק יום מצוין מבחינתו".
על המשך דרכו בנבחרת: "זה לא נכון שאני לא רוצה להישאר, זה נכון שקשה לי רחוק מהמשפחה שלי ולא להיות לצד המשפחה שלי, זה לא קל לי. קשה להיות רחוק מהילדים שלי כאבא ורחוק מאשתי כשהיא מתעדכנת מרחוק במה שקורה פה במשחקים. כשהייתי מאמן בארצות הברית זה היה שונה כי הייתי מגיע רק למחנה בהתכנסויות אבל פה אני גר. בסיטואציות כאלה אנחנו חושבים על כל ההשלכות והדברים שיש בדרך ואז מחליטים. דאבור? חשבתי על החילוף הזה הרבה, לא רציתי להוציא את מונאס או את ערן מוקדם מדי והתלבטתי את מי להוציא מביניהם אבל בסופו של דבר הכרעתי את הנושא בכך שרציתי לתת לערן יותר קרדיט על מה שעשה בשבילנו בכל משחקי המוקדמות. שניהם היו קרובים לכבוש עוד שערים עבורנו היום״.
מלך שערי המוקדמות ערן זהבי אמר: "שיחקנו התקפי והגענו להמון מצבים, השוער שלהם היה ביום הרואי, אנחנו צריכים להיות שמחים ומאושרים במשחק טוב שלנו שניצחנו והפנים לפולין. תואר מלך השערים בקמפיין? אני עדיין בראש הטבלה ויש עוד שני משחקים, זה לא יהיה קל, אני מאושר מהגול וברור שהייתי יכול לכבוש עוד, לפני המשחק הייתי אומר תודה על שער אחד וזה יוציא ממני יותר. אנדי הרצוג יישאר? את זה צריך לשאול אותו, אנחנו נהנים תחתיו וחושבים שהוא עושה עבודה טובה. הדרך שלו מדברת בעד עצמה, נראנו טוב ועשינו דברים טובים לאורך הקמפיין, שעדיין לא הסתיים. נקווה שמזלנו יהיה בליגת האומות".
כובש הצמד, מונאס דאבור, סיכם: "המשחק עוזר למצב הרוח, התאכזבנו מהמשחק נגד אוסטריה וידענו שיכולנו להוציא יותר. באנו במטרה לנצח ולכבוש כמה שיותר, התוצאה לא משקפת כי הגענו להמון מצבים, היה חוסר מזל אבל הניצחון הביתי חשוב מאוד למנטליות. המצב בסביליה? ההופעה הזאת חשובה לי להמשך הדרך, השערים זה בונוס, התגעגעתי למצוא את הרשת ושמח שהצלחתי להבקיע, מקווה מאוד שבמשחקים הבאים, גם בסביליה, אוכל לקחת חלק ולהיות חלק מרכזי בקבוצה כי אני עובד קשה, אני לא אחד שמתייאש ואם ההזדמנות תגיע אהיה שם בשבילה".